**Informatīvais ziņojums**

**“Par vienotās elektroniskās darba laika uzskaites datubāzes turētāju”**

# 

# SAĪSINĀJUMI

**BIS -** Būvniecības informācijas sistēma

**BVKB –** Būvniecības valsts kontroles birojs

**EDLUS –** Elektroniskās darba laika uzskaites sistēma

**EDS** **-** Elektroniskās deklarēšanas sistēma

**EM** – Ekonomikas ministrija

**FM** – Finanšu ministrija

**LM** – Labklājības ministrija

**MAIS -** Maksājumu administrēšanas informācijas sistēma

**VARAM -** Vides aizsardzības un reģionālās attīstības ministrija

**VDI –** Valsts darba inspekcija

**VID** – Valsts ieņēmumu dienests

**VEDLUDB –** Vienotā elektroniskās darba laika uzskaites datubāze

Informatīvais ziņojums “Par vienotās elektroniskās darba laika uzskaites datubāzes turētāju” (turpmāk – informatīvais ziņojums) sagatavots saskaņā ar Ministru kabineta 2017.gada 6.jūnija sēdes protokola Nr.29 66.§ 6.punktu, kurš paredz FM sadarbībā ar EM un LM izstrādāt izsvērtu risinājumu par VEDLUDB turētāju un VEDLUDB izveidošanas un uzturēšanas finansēšanas avotu, un FM līdz 2017.gada 1.augustam iesniegt izskatīšanai Ministru kabinetā ziņojumu ar risinājumu, paredzot, ka atbilstoši atbalstītajam risinājumam tiks sagatavoti attiecīgi grozījumi likumā “Par nodokļiem un nodevām”.

**1. Situācijas raksturojums**

Saeima 2017.gada 22.jūnijā pieņēma FM, EM un būvniecības nevalstisko organizāciju kopīgi izstrādāto likumu “Grozījumi likumā “Par nodokļiem un nodevām”” (turpmāk – likums), kas paredz ieviest elektronisko darba laika uzskaiti būvniecībā.

Ar likumā noteikto regulējumu par elektroniskās darba laika uzskaites ieviešanu būvniecībā tiek risināti tādi nozīmīgi jautājumi kā ēnu ekonomikas mazināšana, godīga konkurence, nodokļu nomaksas veicināšana.

Elektroniskās darba laika uzskaites ieviešana paredzēta posmos:

- 1.posms – EDLUS ieviešana būvlaukumos;

- 2.posms – EDLUS uzkrāto datu nodošana glabāšanai centralizēti VEDLUDB.

Galvenais mērķis, ieviešot elektronisko darba laika uzskaiti būvniecībā, ir veikt nodarbināto personu faktisko stundu uzskaiti darba vietā, elektroniski identificēt personas, kuras apmeklējušas būvlaukumus, kā arī EDLUS datus izmantot nodokļu administrēšanā, darba tiesisko attiecību reglamentējošo normatīvo aktu ievērošanas uzraudzībā un kontrolē, būvdarbu valsts kontrolē, būvniecības politikas veidošanā, būvniecības nozares vispārīgās pārraudzības īstenošanā, oficiālās statistikas nodrošināšanā.

Tādējādi viens no elektroniskās darba laika uzskaites būvniecībā ieviešanas mērķiem ir nodrošināt EDLUS datu apkopošanu vienā sistēmā - VEDLUDB - un nodrošināt pieejamību kontrolējošajām iestādēm to pienākumu veikšanai.

Informatīvā ziņojuma **mērķis,** ņemot vērā Ministru kabineta 2017.gada 6.jūnija sēdē doto uzdevumu – izvērtēt un sagatavot risinājumu par to, kam būtu jānodrošina VEDLUDB izveide un uzturēšana un kāds būtu efektīvākais risinājums attiecībā uz VEDLUDB izveidi un uzturēšanu gan no datu pārvaldīšanas viedokļa, gan no izmaksu viedokļa.

**2. Darba laika uzskaites ieviešana citās nozarēs**

EDLUS būvniecības nozarē tiek ieviesta, lai ierobežotu būvniecības nozares ievērojamo ēnu ekonomikas apjomu.

Saskaņā ar A.Saukas pētījumā “Ēnu ekonomika Latvijas būvniecības nozarē 2015 – 2016” sniegto informāciju ēnu ekonomikas apjoms būvniecības nozarē 2016.gadā veido 38,5% no iekšzemes kopprodukta. A.Sauka minētajā pētījumā norāda, ka lielākā ēnu ekonomikas komponente Latvijā būvniecībā ir “aplokšņu” algas (34,6%), kam seko neuzrādītie uzņēmējdarbības ienākumi (30%), un tālāk neuzrādītie vai nereģistrētie darbinieki (20,5%).

Pēc VID datiem 2016.gada vienpadsmit mēnešos 48,1% no vispārējā nodokļu maksāšanas režīmā strādājošiem būvniecības nozares darba devējiem darba ņēmējiem ir aprēķinājuši ienākumus, kas ir mazāki par valstī noteikto minimālo darba algu, savukārt 16,2% no minētajiem darba devējiem darba ņēmējiem ir aprēķinājuši ienākumus 0 *euro* (vidējais darba devēju skaits 2016.gada vienpadsmit mēnešos – 5 838). Savukārt 25,6% no būvniecības nozarē nodarbinātajiem (nodarbināts pie vispārējā nodokļu maksāšanas režīmā strādājoša darba devēja) bruto darba ienākumi ir valstī noteiktās minimālās darba algas apmērā vai mazāks (vidējais darba ņēmēju skaits 2016.gada vienpadsmit mēnešos – 51 841). Pēc Centrālās statistikas pārvaldes datiem būvniecībā nodarbināto skaits ir par aptuveni 20 % lielāks, nekā liecina VID dati (66 100 ar ticamības intervālu +/-4100). Dati iegūti darba spēka apsekojuma rezultātā, tādēļ pamatoti uzskatāms, ka tie tuvāk atspoguļo patieso nodarbinātību, kā arī ir ļoti tuvu A.Saukas pētījuma rezultātiem.

Ņemot vērā minēto, EDLUS ieviešana būvniecības nozarē ir uzskatāma kā pilotprojekts – metode, kā ierobežot neuzrādītās darba stundas, t.i., izmaksu “aploksnēs” un neuzrādītos vai nereģistrētos darbiniekus. Pēc EDLUS īstenošanas būs iespējams izvērtēt šīs sistēmas efektivitāti un lietderību, lai lemtu par EDLUS ieviešanu citās nozarēs, kurās ir ievērojams ēnu ekonomikas īpatsvars (t.sk. nelegālā nodarbinātība un algu izmaksa “aploksnē”).

Vienlaikus, izvērtējot EDLUS ieviešanas iespējas un nepieciešamību citās nozarēs, jāņem vērā arī EDLUS ieviešanas tehniskie aspekti, t.i., vieta, kurā tiek veikta saimnieciskā darbība (ierobežotās telpās vai platībās), un jāizvērtē, vai EDLUS ieviešana attiecīgajā nozarē ir pamatota un tehniski iespējama. Lai EDLUS ieviestu citās nozarēs, ir jāizvērtē, vai ieguldītie resursi EDLUS ieviešanā attaisnos ieguvumus no šādas sistēmas ieviešanas, tāpēc pirms elektroniskās darba laika uzskaites regulējuma paplašināšanas uz citām nozarēm nepieciešams izvērtēt EDLUS sistēmas darbību būvniecībā un novērtēt tās rezultātu.

Ievērojot Ministru kabineta 2017.gada 6.jūnija sēdes protokola Nr.29 66.§ 7.punktu, FM (VID) sadarbībā ar LM (VDI) ne vēlāk kā līdz 2018.gada 1.novembrim izskatīšanai Ministru kabinetā jāiesniedz informatīvais ziņojums par pārbaudēs saistībā ar elektroniskās darba laika uzskaites ieviešanu būvniecībā konstatēto, nepieciešamības gadījumā sniedzot priekšlikumus elektroniskās darba laika uzskaites būvniecībā pilnveidošanai.

Ņemot vērā minēto, pirmais izvērtējums par likumā noteikto regulējumu attiecībā uz elektroniskās darba laika uzskaites ieviešanu būvniecībā sagatavojams līdz 2018.gada 1.novembrim.

Vienlaikus, lai lemtu par EDLUS ieviešanas lietderību katrā konkrētā nozarē, nepieciešams padziļināts risku izvērtējums nozaru griezumā, novērtējot neuzrādītās nodarbinātības un “aplokšņu” algu apmēru, kā arī šo ēnu ekonomikas komponenšu rašanās iemeslus. Tādējādi šobrīd būtu pāragri iezīmēt citas nozares, kurās EDLUS būtu ieviešama, ir jāturpina darbs pie risku izvērtējuma nozaru griezumā, kā arī jāsagatavo izvērtējums par elektroniskās darba laika uzskaites ieviešanu būvniecībā.

VID ieskatā pēc EDLUS ieviešanas būvniecības nozarē un rezultātu izvērtēšanas, nākamā nozare, kurā būtu izvērtējama EDLUS ieviešana, ir apsardzes pakalpojumu nozare. Savukārt atbilstoši VDI apkopotajiem datiem augsts ēnu ekonomikas īpatsvars un nelegālā nodarbinātība visvairāk ir izplatītas šādās nozarēs:

1) lauksaimniecība, mežsaimniecība un zivsaimniecība;  
2) izmitināšana un ēdināšanas pakalpojumi;   
3) apstrādes rūpniecība;   
4) transports un uzglabāšana;   
5) administrējošo un apkalpojošo dienestu darbība (apsardze).

EDLUS ir instruments tieši neuzrādītās vai daļēji uzrādītās nodarbinātības mazināšanai, tai skaitā tiks analizēta informācija par visiem ar saviem apakšuzņēmējiem iepriekšējā mēnesī noslēgtajiem būvdarbu līgumiem, kuru līguma summa ir 15 000 *euro* vai vairāk. EDLUS nerisinās visus ēnu ekonomikas aspektus, piemēram, viltus darījumu deklarēšanu. Tādējādi pirms lēmuma par EDLUS ieviešanu kādā no nozarēm ar augstu ēnu ekonomikas rādītāju, nepieciešams identificēt katrai nozarei raksturīgo ēnu ekonomikas struktūru un attiecīgi lemt par piemērotākajām metodēm konkrētu tās elementu mazināšanai.

Vienlaikus, piemēram, Zviedrijā, elektroniskās darba laika uzskaites žurnāli sākotnēji ieviesti frizieru salonos (2007.gadā) un veļas mazgātavās (2013.gadā), bet 2016.gadā prasība attiecināta arī uz būvniecību. Turpmāk Zviedrijā regulējumu plānots attiecināt arī uz auto remonta, pārtikas vairumtirdzniecības un skaistumkopšanas jomām. Tomēr Zviedrijā nav ieviesti tehniski tik komplicēti risinājumi, kā tas noteikts būvniecībā saskaņā ar Saeimā 2017.gada 22.jūnijā pieņemto likumu “Grozījumi likumā “Par nodokļiem un nodevām”” ietverto regulējumu, proti, būvlaukumos nav prasīts ieviest datu sistēmas, kas nodrošina ierakstu auditējamību. Būtiskākā prasība ir darbinieku reģistrus jeb žurnālus aizpildīt elektroniski.

**3. VEDLUDB turētājs**

Elektroniskās darba laika uzskaites ieviešana būvniecībā plānota posmos:

- 1.posms – EDLUS ieviešana būvlaukumos;

- 2.posms – EDLUS uzkrāto datu nodošana glabāšanai centralizēti VEDLUDB.

Likums nosaka, lai apkopotu un uzturētu EDLUS iekļautos datus, kā arī izsniegtu tos VID, VDI, BVKB to funkciju veikšanai, tiek izveidota VEDLUDB. Ievērojot likumā noteikto, paredzēts, ka VEDLUDB datus izmantos:

- VID - iedzīvotāju ienākuma nodokļa, valsts sociālās apdrošināšanas obligāto iemaksu un mikrouzņēmumu nodokļa administrēšanai;

- VDI - darba tiesiskās attiecības reglamentējošo normatīvo aktu ievērošanas uzraudzībai un kontrolei;

- BVKB - būvspeciālistu pienākumu izpildes kontrolei atbilstoši Būvniecības likuma 6.1 panta pirmās daļas 1. punktā noteiktajam.

Vienlaikus paredzēts, ka VEDLUDB dati, kas nesatur fizisko personu identificējošu informāciju, var tikt izmantoti būvniecības politikas veidošanai un būvniecības nozares vispārīgās pārraudzības īstenošanai, kā arī oficiālās statistikas nodrošināšanai.

Tādējādi VEDLUDB nepieciešama, lai apkopotu datus no EDLUS un vienkopus kontroles un uzraudzības funkciju īstenošanai būtu pieejama informācija par būvlaukumā nodarbināto personu nostrādātajām stundām jaunas trešās grupas būves būvlaukumā vai būvlaukumā, kurā tiek veikti būvdarbi, kuru izmaksas veido 1 miljonu *euro* vai vairāk.

Attiecībā uz VEDLUDB izveidošanu un uzturēšanu iespējams divi risinājumi:

1. VEDLUDB izveidošanu un uzturēšanu veic valsts iestāde;
2. VEDLUDB izveidošanu un uzturēšanu veic privāto tiesību subjekts.

Ja VEDLUDB izveidošanas un uzturēšanas pienākumu nosaka valsts iestādei, tad, izvēloties VEDLUDB turētāju, jāņem vērā, kuras iestādes funkciju veikšanai VEDLUDB dati ir izmantojami, kādā apmērā un ar kādu regularitāti dati izmantojami, kādas informācijas sistēmas ir attiecīgās iestādes pārziņā, kā arī jāņem vērā elektroniskās darba laika uzskaites ieviešanas iespējas citās nozarēs.

Vienlaikus, ņemot vērā to, ka VEDLUDB nepieciešama, lai apkopotu datus no EDLUS un vienkopus kontroles un uzraudzības funkciju īstenošanai būtu pieejama informācija par būvlaukumā nodarbināto personu nostrādātajām stundām, normatīvo aktu līmenī būtu jānostiprina vienas VEDLUDB izveidošanas risinājums. Tādējādi, ja VEDLUDB izveidošana un uzturēšana tiktu nodota privāto tiesību subjektam, tad normatīvajā aktā būtu jānostiprina, ka VEDLUDB veido un uztur viens privāto tiesību subjekts, attiecīgā procedūrā izvēloties vienu VEDLUDB izveidotāju un turētāju.

Vienlaikus, ja VEDLUDB izveidošana un uzturēšana tiks paredzēta privāto tiesību subjektam, tad:

- ir jāparedz pasākumi, kas novērš riskus, ka instruments, kas lietojams ēnu ekonomikas ierobežošanai, potenciāli varētu nonākt tādu personu pārraudzībā, kas neveic nodokļu aprēķinu un nomaksu normatīvos noteiktā kārtībā un apmērā;

- ir jāparedz pasākumi komercnoslēpuma izpaušanas risku novēršanai, kas veidotos, ja kādam no būvniecības jomas tirgus dalībniekiem vai ar to saistītai personai būtu pieejami precīzi dati par konkurenta nodarbināto skaitu, to nodarbinātības ilgumu dažādos būvlaukumos un kopējo apmaksājamo darba stundu skaitu vai informāciju par konkrētiem būvdarbu līgumiem;

- ir jānosaka, ka uzdevuma deleģēšana ilgtermiņā neradīs VID, VDI, BVKB un EM papildu izdevumus to funkciju veikšanai nepieciešamās informācijas saņemšanai no VEDLUDB;

- ir jāizvērtē un jānosaka izmaksas nozares uzņēmumiem VEDLUDB pakalpojuma izmantošanai.

**3.1. Saņemtie viedokļi par VEDLUDB turētāju**

Viedokli par VEDLUDB turētāju sniedza EM, LM, VID, biedrība “Latvijas Būvuzņēmēju partnerība” un biedrība “Latvijas Informācijas un komunikācijas tehnoloģijas asociācija”.

**3.1.1. Ekonomikas ministrijas viedoklis**

EM 2016.gadā bija lūgusi VARAM kā vadošās iestādes elektroniskās pārvaldes un valsts informācijas un komunikācijas tehnoloģiju pārvaldībā sniegt atzinumu par to, kurā valsts vai privātajā datu sistēmā dati par būvniecībā nodarbinātajām personām būtu uzturami – kur tas būtu funkcionāli lietderīgi un optimāli no datu drošības viedokļa. Uz ko VARAM sniedza viedokli EM, ka, ņemot vērā Fizisko personu datu aizsardzības likumā noteiktos ierobežojumus, būtu lietderīgi personas datu apstrādi nodrošināt valsts pārvaldes pārziņā esošā sistēmā.

EM uzskata, ka VEDLUDB izveidošana un darbība būs jēgpilna un sasniegs plānotos rezultātus ēnu ekonomikas apkarošanā tikai, ja tā tiek veidota kā viena datubāze. Situācija, kad VEDLUDB ir tiesīga veidot un uzturēt ikviena persona, kas atbilst normatīvajā aktā noteiktajiem nosacījumiem, neatbilst VEDLUDB datubāzes izveidošanas mērķiem un būtiski apdraud tās efektivitāti ēnu ekonomikas ierobežošanā. EM ieskatā, neatkarīgi no tā, vai VEDLUDB būs valsts institūcija vai privāto tiesību subjekts, normatīvā akta līmenī ir jānostiprina vienas VEDLUDB izveidošanas koncepts. Savukārt, ja VEDLUDB izveidošana un uzturēšana tiks paredzēta privāto tiesību subjektam, normatīvajā aktā jāparedz deleģējums un par deleģētā uzdevuma uzraudzību atbildīgā valsts institūcija.

Saskaņā ar Valsts pārvaldes iekārtas likuma regulējumu publiska persona var deleģēt privātpersonai un citai publiskai personai pārvaldes uzdevumu, ja pilnvarotā persona attiecīgo uzdevumu var veikt efektīvāk. Deleģējot uzdevumu, valstij vienlaicīgi ir jāpiešķir deleģētā uzdevuma pildīšanai nepieciešamais finansējums vai jāparedz tiesības deleģētā uzdevuma izpildei sniegt maksas pakalpojumus.

Elektroniskā darba laika uzskaite ir efektīvs instruments ēnu ekonomikas un tās pamatelementa “aplokšņu” algu ierobežošanai nozarēs, kur pastāv liels neuzrādītā darba laika īpatsvars. Elektroniskā darba laika uzskaite primāri ir saistīta ar nodokļu administrēšanas un iekasēšanas jautājumiem. EM ieskatā, ja VEDLUDB izveidošana un uzturēšana tiks paredzēta privāto tiesību subjektam, tad pirms minētā pienākuma uzticēšanas privātajam partnerim ir jādefinē visi nosacījumi attiecībā uz VEDLUDB izveidošanu un uzturēšanu, t.sk., jādefinē skaidri nosacījumi privātajam partnerim attiecībā uz tā pieredzi, reputāciju, resursiem īstenot VEDLUDB izveidi un uzturēšanu, personāla kvalifikāciju u.c. kritērijiem, kas ir būtiski, lai nodrošinātu VEDLUDB izveidi, uzturēšanu, datu drošību un datu pieejamību VID, VDI, BVKB un EM.

Ņemot vērā minētos apsvērumus un VARAM sniegto viedokli, kā arī to, ka BIS ir pieejami dati par būvkomersantiem un būvspeciālistiem, izsniegtajām būvatļaujām, tai skaitā jaunu trešās grupas būvju būvniecībai izdotajiem lēmumiem, un ka būvatļaujā tās izdevējs veic arī atzīmi par būvdarbu veikšanas termiņu, EM uzskata, ka BIS jau pašlaik ir nodrošināta daļa VEDLUDB nepieciešamo datu un BVKB var tikt atlasīts kā piemērots VEDLUDB turētājs un pārvaldnieks.

BVKB ir izvērtējis darba apjomu VEDLUDB izveidei atbilstoši Saeimā 2017.gada 22.jūnijā pieņemtajam likumam “Grozījumi likumā “Par nodokļiem un nodevām””, kā arī iespēju integrēt šo datubāzi BIS un sniedzis šādu informāciju:

1) VEDLUDB izveides izmaksas – 272 250 *euro*;

2) VEDLUDB gada uzturēšanas izmaksas, kas ietvertu gan tehniskās, gan administratīvās uzturēšanas izdevumus – 40 000 *euro* gadā;

3) VEDLUDB izveidei nepieciešamais laiks (ņemot vērā iepirkuma dokumentācijas sagatavošanai un iepirkuma veikšanai nepieciešamo laiku, kā arī funkcionalitātes izstrādes un testēšanu periodu):

- iepirkuma dokumentācijas sagatavošana – 2 mēneši;

- iepirkuma izsludināšana un norise – 3 mēneši (ja lēmums netiks apstrīdēts);

- izstrāde un testēšana – 5 mēneši.

1.tabula

**BVKB aprēķinātās izmaksas VEDLUDB izveidošanai un uzturēšanai**

|  |  |
| --- | --- |
| **Izmaksas** | ***euro*** |
| VEDLUDB izveides izmaksas | 272 250 |
| VEDLUDB gada uzturēšanas izmaksas | 40 000 (gadā) |

**3.1.2. Labklājības ministrija.**

LM ieskatā, lai nodrošinātu datu drošību, kā arī efektīvu pieeju datiem uzraudzības un kontroles iestādēm, VEDLUDB turētājam būtu jābūt valsts iestādei, kurai jau ir izveidotas savas sistēmas un plašas datu bāzes, ko varētu attiecīgi pielāgot VEDLUDB ieviešanai, piemēram, EDS vai BIS.

Ņemot vērā to, ka jau šobrīd atsevišķās valsts pārvaldes iestādēs ir izveidotas datu bāzes, kuras iespējams pielāgot VEDLUDB, un esošos tehniskos un materiālos resursus, LM neuzskata par lietderīgu izveidot VEDLUDB ne LM, ne VDI, tādējādi arī aprēķini par VEDLUDB ieviešanu nav veikti.

**3.1.3. Valsts ieņēmumu dienests**

VID ieskatā valsts iestādei kā VEDLUDB turētājam ir šādas priekšrocības:

- ja valsts iestāde vienlaikus ir arī datu izmantotājs, tai nav jāpielāgo savas informācijas sistēmas datu saņemšanai no trešās personas (starpnieka);

- ja valsts iestādei jau ir izveidota informācijas sistēma, kurā ir daļa informācijas, kas būtu ietverama arī VEDLUDB, tad šādas sistēmas izveide būtu ar mazākām izmaksām un izveidojama ātrāk, nekā privātajā sektorā veidojot sistēmu no jauna;

- dati ir pieejami “on-line” režīmā, tādējādi nav jāgaida datu transformācija no VEDLUDB;

- valsts iestādēm ir lielāka uzticamība personas datu apstrādē, jo konfidencialitātes jautājumi ir atrunāti normatīvajos aktos;

- informācijas iegūšanas un apmaiņas process starp valsts iestādēm ir bezmaksas un vairākumā gadījumu iestādēm jau ir noslēgti savstarpēji līgumi par datu izmantošanu normatīvajos aktos noteikto funkciju izpildei, kas būtu tikai jāpapildina;

- lielāka uzticamība datu patiesumam un korektumam.

Savukārt valsts iestādei kā VEDLUDB uzturētājam ir šādi trūkumi:

- administratīvie: būtiska ietekme uz darbaspēka un finansiālajiem resursiem – informācijas apkopošana no daudziem būvniecības uzņēmumiem, sistēmas uzturēšana (t.sk. tehnisko problēmu risināšana), datu arhivēšana, datu kvalitātes pārbaude un informācijas sniegšana citām institūcijām. Ja valsts iestādei VEDLUDB būtu jāveido kā jauna sistēma, tās izveide ieilgtu, iespējams, būtu jāorganizē valsts iepirkums, sistēmas izstrāde un ieviešana;

- birokrātiskie: izmaiņu veikšana sistēmā ir sarežģīts un darbietilpīgs process.

VID ieskatā finansiālā ietekme uz budžeta līdzekļu izlietojumu būs abos gadījumos – gan tādā gadījumā, ja VEDLUDB turētājs būs valsts iestāde, gan gadījumā, ja to uzturēs privāto tiesību subjekts, tomēr privāto tiesību subjekta gadījumā izmaksas varētu būt nesalīdzināmi lielākas.

Attiecībā uz to, ja VEDLUDB uzturēšana tiktu nodota privāto tiesību subjektam, VID ieskatā būtu šādas priekšrocības:

- ātras pielāgošanās spējas;

- attīstītas informācijas tehnoloģijas.

Savukārt trūkumi, ja VEDLUDB uzturēšana tiktu nodota privāto tiesību subjektam, būtu šādi:

- personas datu aizsardzības un neaizskaramības jautājumi;

- datu ticamības nodrošināšana;

- privātā uzņēmuma maksātnespējas pastāvēšanas risks;

- informācijas apmaiņa starp valsts institūcijām (kontrolējošām iestādēm) par papildu maksu;

- jābūt kontroles mehānismam par institūcijas darbībām ar datiem.

Turklāt VEDLUDB uzturētājam ir jāņem vērā šādi faktori:

- piekļuves mehānisms datiem;

- sniedzamo datu formāts (datiem ir jābūt strukturētiem, nav pieļaujami tādi formāti, piemēram, kā .pdf);

- ir jānosaka sistēmas piekļuves tiesību līmeņi;

- ir jāparedz datu dzēšanas mehānisms;

- ir jānodrošina sistēmā iekļauto datu kvalitātes kontrole;

- ir jānodrošina sistēmas uzturētāja kontroles mehānisms, lai datus nevarētu mainīt.

VID ieskatā VEDLUDB par būvniecības nozari būtu pievienojama BVKB pārziņā esošajai BIS, kurā ir apkopota cita ar būvniecības jomu saistīta informācija un par kurā iekļauto informāciju jau šobrīd ir noslēgta VID un BVKB starpresoru vienošanās.

Vienlaikus VID ir uzsākts projekts “Nodokļu informācijas pakalpojumu modernizācija”. Tā ietvaros tiks izveidota jauna MAIS, kuras pirmās kārtas ieviešanas termiņš ir 2020.gada 31.decembris. Šīs sistēmas izstrādē būs iesaistīti ievērojami VID resursi. Tādējādi, pieņemot īstenošanai vēl vienu projektu, būtiski pieaug kritiskums resursu pieejamībai.

Ņemot vērā minēto, VID ieskatā nav lietderīgi ieguldīt lielus finanšu līdzekļus esošo VID informācijas sistēmu pilnveidošanai un/vai pielāgošanai VEDLUDB izstrādei un uzturēšanai VID pusē. Turklāt VEDLUDB ieviešana varētu apdraudēt VID projekta īstenošanu saistībā ar MAIS izstrādi.

Ja VID būs VEDLUDB sistēmas uzturētājs, saskaņā ar ekspertu informācijas tehnoloģiju jomā novērtējumu minimālās VEDLUDB vienotā risinājuma izstrādājamās (papildināmās) programmatūras izmaksas līdz MAIS ieviešanai, kā arī izmaksas informācijas apmaiņas nodrošināšanai un nodošanai kontrolējošām iestādēm varētu būt apmēram 597 800 *euro* bez pievienotās vērtības nodokļa.

Programmatūras projektēšanai un izstrādei jāparedz deviņi mēneši pēc prasību noteikšanas un darbu izpildes pasūtījuma. Saeimā 2017.gada 22.jūnijā pieņemtā likuma “Grozījumi likumā “Par nodokļiem un nodevām”” 193.punktā noteikts, ka Ministru kabinets līdz 2017.gada 1.decembrim izdod noteikumus par VEDLUDB. Tādējādi VEDLUDB izveidi un ieviešanu, ja tā tiktu veidota VID, varētu pabeigt ne ātrāk kā līdz 2019.gada 1.janvārim, lai būtu iespēja uzsākt informācijas iesniegšanu iekļaušanai minētajā datu bāzē.

VEDLUDB izstrāde ir jāveic esošajās nodokļu administrēšanas informācijas sistēmās, un nākamo trīs gadu laikā risinājums jāpārstrādā un jāintegrē jaunajā informācijas sistēmā MAIS, kas ievērojami palielinās VEDLUDB izstrādes izmaksas.

2.tabula

**VID aprēķinātās izmaksas VEDLUDB izveidošanai un uzturēšanai**

|  |  |
| --- | --- |
| **Izmaksas** | ***euro*** |
| VEDLUDB izveides izmaksas | 597 800 |
| VEDLUDB gada uzturēšanas izmaksas | - |

**3.1.4. Biedrība “Latvijas Būvuzņēmēju partnerība”**

Biedrības “Latvijas Būvuzņēmēju partnerība” ieskatā VEDLUDB turētāja funkcijas būtu jānodod privātajam sektoram.

Ieviešot būvniecībā EDLUS un VEDLUDB, mērķis ir veikt nodarbināto personu faktisko stundu uzskaiti darba vietā, elektroniski identificēt personas, kuras apmeklējušas slēgtos būvlaukumus, un šos datus izmantot nodokļu administrēšanā un citiem normatīvajos aktos noteiktajiem mērķiem. Līdz ar to mērķis ir iegūt datus no uzņēmumiem strukturētā veidā, kā arī nodrošināt informācijas pieejamību kontrolējošajām iestādēm vismaz trīs gadus no datu iegūšanas brīža.

Ievērojot augstāk minēto EDLUS ieviešanas mērķi, biedrības ieskatā VEDLUDB izveidošana un uzturēšana nav valsts funkcija. Likumdevējam ir jānosaka tikai samērīgs informācijas apjoms, kāds nepieciešams noteiktā mērķa sasniegšanai, kā arī prasības kādā veidā kontrolējošās iestādes ir tiesīgas piekļūt datiem. Informācijas savākšana, apstrāde un kontrolējošo iestāžu piekļuves nodrošināšana uzkrātajai informācijai ir privātā sektora uzdevums. Līdzīga elektroniskā darba laika uzskaites sistēma ir ieviesta arī Somijā un Zviedrijā, kur privātais sektors ir atbildīgs par datu iegūšanu, apstrādi un nodošanu kontrolējošajām iestādēm. Līdz ar to biedrības ieskatā nebūtu lietderīgi izmantot valsts budžeta resursus funkciju veikšanai, ko varētu veikt privātais partneris.

Ņemot vērā 2017.gada 22.jūnijā pieņemtajā likumā iekļautās prasības VEDLUDB turētājam, kā arī likumā noteikto informācijas apjomu, kas būtu jāglabā, biedrības aptaujātie speciālisti ir aprēķinājuši, ka VEDLUDB izveide izmaksātu apmēram 80 000 *euro* un uzturēšanas un administrēšanas izmaksas būtu apmēram 36 000 *euro* gadā. Uzturēšanas izmaksas ietvertu arī viena darbinieka atlīdzību, kas ievadītu jaunus uzņēmumus, izsniegtu pielaides sistēmai, uzraudzītu VEDLUDB darbību, organizētu izmaiņu veikšanu sistēmā, kā arī veiktu auditācijas failu analīzi un citas funkcijas. Izmaksas ir aptuvenas un var mainīties, ja tiek mainītas VEDLUDB izvirzītās prasības vai glabājamo datu apjoms.

Līdz ar to, nododot VEDLUDB izveidi un uzturēšanu privātajam partnerim, būtu iespējams netērēt valsts budžeta līdzekļus, kā arī kopumā VEDLUDB ieviešanai iztērēt ievērojami mazākus līdzekļus.

Biedrība “Latvijas Būvuzņēmēju partnerība” ieskatā dažādu informācijas tehnoloģiju risinājumu ieviešana valsts pārvaldē notiek smagnēji un iepirkumu procedūrā ne vienmēr ir iespējams atrast lētāko un funkcionālāko risinājumu. Ja netiek izmantoti budžeta līdzekļi, privātais partneris netiek ierobežots ar publiskā iepirkuma procedūrām un ir lielākas iespējas veikt pārrunas ar potenciālajiem VEDLUDB izstrādātājiem, lai panāktu pēc iespējas funkcionālāku informācijas tehnoloģiju risinājumu, kas būtu ērts un vienkāršs tā lietošanā.

Jebkurš informācijas tehnoloģiju risinājums tehniski noveco un ir nepieciešams veikt tā uzlabojumus, kā arī būvniecības nozare ir tikai pirmā, kurā ir paredzēts ieviest EDLUS. Līdz ar to paredzams, ka tuvākajā nākotnē arī citās nozarēs tiks ieviests līdzīgs regulējums un būs nepieciešams veikt izmaiņas VEDLUDB. Ņemot vērā, ka katrai nozarei ir sava specifika, būs nepieciešams pielāgot informācijas tehnoloģiju risinājumus atkarībā no katras nozares specifikas, kas vienmēr ir saistīts arī ar izmaksām, kas ir jāsedz sistēmas uzturētājam. Ja VEDLUDB turētājs būs valsts iestāde, papildu līdzekļi sistēmas pielāgošanai un uzturēšanai būs jāparedz, plānojot katra gada budžetu.

Ievērojot augstāk minēto, kā arī Valsts pārvaldes iekārtas likuma regulējumu, kas paredz iespēju deleģēt privātpersonai pārvaldes uzdevumu, ja pilnvarotā persona attiecīgo uzdevumu var veikt efektīvāk, Biedrības “Latvijas Būvuzņēmēju partnerība” ir sagatavojusi savu redzējumu par VEDLUDB izveidošanu, darbības nodrošināšanu un minētās funkcijas nodrošināšanai nepieciešamo finansējuma modeli (biedrības “Latvijas Būvuzņēmēju partnerība” VEDLUDB koncepcija, skatīt informatīvā ziņojuma pielikumā).

Biedrības “Latvijas Būvuzņēmēju partnerība” piedāvātais risinājums par VEDLUDB izveidi un uzturēšanu.

Biedrības ieskatā VEDLUDB izveides un darbības nodrošināšanas nodošana privātpersonai nodrošinātu efektīvu un drošu funkcijas veikšanu un ievērojami samazinātu izdevumus, kas nepieciešami minētās funkcijas nodrošināšanai.

VEDLUDB tiktu veidota kā datubāze, kurā visas personas, kam tiek piešķirtas tās lietošanas tiesības (katrai personai tiek noteikts atšķirīgs tiesību apjoms), varēs autorizēties un veikt datu ievadīšanu un/vai to analīzi. Lai VEDLUDB būtu ērta lietošanai, piekļuvei VEDLUDB tiks izveidota WEB mājaslapa ar ērtām un saprotamām sadaļām. Datu analīzes iespējas tiktu veidotas, izmantojot visus likumā “Par nodokļiem un nodevām” noteiktos ievadāmos datus par būvlaukumā nodarbinātu personu, būvuzņēmējiem, būvobjektu identifikāciju, līgumu summām un būvdarbu izpildes laikiem un par personām, kuras uzturas būvlaukumā un nav nodarbinātas būvdarbu veikšanā būvlaukumā. Datu analīzes iespējas būtu visdažādākās, izmantojot vairākus vai vienu atlasīto kritēriju, piemēram:

• datu analīze par visu būvuzņēmumu vai viena būvuzņēmuma būvlaukumiem;

• datu analīze salīdzinot dažādus būvniecības periodus;

• datu analīze par noteiktām profesiju grupām vienā vai dažādos būvobjektos, tai skaitā, nosakot analizējamo datu iegūšanas periodu;

• datu analīze par to, cik ilgi konkrētā būvlaukumā uzturējusies konkrēta persona, piemēram, būvuzraugs.

• u.c.

Ņemot vērā, ka VEDLUDB paredzēts glabāt fizisko personu un būvuzņēmēju komercnoslēpumu saturošus datus, nepieciešams paredzēt risinājumu arī datu drošības nodrošināšanai. Biedrība piedāvā, ka dati tiks glabāti *SQL (Structured Query Language)* datu bāzē, kas nodrošinās datu nemainīgumu un drošību. Turklāt paredzētie VEDLUDB tehniskie risinājumi nodrošinātu to, ka VEDLUDB lietotājiem visā datu glabāšanas periodā, pēc datu nodošanas VEDLUDB nebūs tiesības dzēst vai grozīt nodotos datus. Izņēmums būtu kļūdu labošana, ja tās radušās tehnisku, no lietotājiem neatkarīgu, iemeslu dēļ vai pamatojoties uz kompetentas iestādes vai tiesas lēmumu. Tāpat paredzēts, ka tiks veikti pieraksti pilnīgi visām darbībām, kas veiktas VEDLUDB, kā arī par visām reizēm, kad VEDLUDB pieslēgsies vai mēģinās to darīt reģistrēts vai nereģistrēts lietotājs. Izmantojot šos pierakstus, kontrolējošajām iestādēm būs iespēja objektīvi noteikt, vai un kādas darbības ir veiktas VEDLUDB. Ja ir notikusi prettiesiska datu grozīšana, dzēšana vai nepamatota piekļuve atsevišķiem datu laukiem, pierakstus var izmantot kā pierādījumus administratīvās lietas vai kriminālprocesa ietvaros.

Ja VEDLUDB izveide un uzturēšana tiks deleģēta privātajam partnerim, Ministru kabinetam jāapstiprina publisko maksas pakalpojumu cenrādi par VEDLUDB lietošanu. Pakalpojuma maksai būtu jābūt tādai, lai VEDLUDB uzturētājs spētu saprātīgā laikā atgūt ieguldījumus VEDLUDB izveidē, segt saprātīgus VEDLUDB uzturēšanas izdevumus, kā arī veikt uzkrājumus, kas nepieciešami VEDLUDB pielāgošanai normatīvo aktu grozījumu gadījumā, funkcionalitātes un datu drošības uzlabošanai. Samaksā nav paredzēts iekļaut VEDLUDB turētāja peļņu.

Biedrības “Latvijas Būvuzņēmēju partnerība” piedāvātais risinājums par VEDLUDB izveidi un uzturēšanu paredz, ka VEDLUDB turētāja izmaksas segs datu iesniedzēji, proti, galvenie būvdarbu veicēji un apakšuzņēmēji. Lai līdzsvarotu būvuzņēmēju izmaksas atbilstoši glabājamo datu apjomam, pakalpojumu cenrādī būtu jānosaka vienreizēja maksa katram galvenajam būvdarbu veicējam un apakšuzņēmējam par katru objektu, kas tiek reģistrēts VEDLUDB, kā arī ikmēneša maksājums, kas būtu atkarīgs no glabājamo datu apjoma un glabāšanas ilguma.

Vienlaikus, biedrība “Latvijas Būvuzņēmēju partnerība” norāda, ja tiek pieņemts lēmums, ka VEDLUDB turētājs ir valsts iestāde, biedrības ieskatā VEDLUDB turētājam būtu jābūt BVKB BIS, kurā jau šobrīd tiek glabāti ar būvniecības nozari saistītie dati.

3.tabula

**Biedrības “Latvijas Būvuzņēmēju partnerība” aprēķinātās izmaksas VEDLUDB izveidošanai un uzturēšanai**

|  |  |
| --- | --- |
| **Izmaksas** | ***euro*** |
| VEDLUDB izveides izmaksas | 80 000 |
| VEDLUDB gada uzturēšanas izmaksas | 36 000 |

**3.1.5. Biedrība “Latvijas Informācijas un komunikācijas tehnoloģijas asociācija”**

Biedrība “Latvijas Informācijas un komunikācijas tehnoloģijas asociācija” konceptuāli atbalsta VEDLUDB uzturēšanas un datu sniegšanas nodošanu privātajam sektoram. Lēmums par VEDLUDB turētāju ir atkarīgs arī no izvēlētā finansējuma modeļa (vai sistēmas izstrādi un uzturēšanu apmaksā datu piegādātāji vai valsts) un VEDLUDB izveides mērķa. Ņemot vērā, ka 2017.gada 22.jūnijā pieņemtā likuma mērķis ir mazināt ēnu ekonomiku, tad biedrības ieskatā VEDLUDB īpašniekam vajadzētu būt VID, neatkarīgi no tā, vai VEDLUDB pārvaldītu valsts vai privātpersona.

**3.2. Kopsavilkums par priekšrocībā un trūkumiem attiecībā uz VEDLUDB turētāju**

Apkopojot saņemtos viedokļus no EM, LM, VID, biedrības “Latvijas Būvuzņēmēju partnerība” un biedrības “Latvijas Informācijas un komunikācijas tehnoloģijas asociācija” 4.tabulā sniegts izvērtējums (priekšrocības un trūkumi) par VEDLUDB turētāju un izmaksām.

4.tabula

**VEDLUDB turētāja izvērtējums un izmaksas izveidošanai**

| **VEDLUDB turētājs** | **Priekšrocības** | **Trūkumi** | **Izmaksas** |
| --- | --- | --- | --- |
| **VID** | - atbilstošākais VEDLUDB turētājs, ja EDLUS tiek ieviesta citās nozarēs;  - vienlaikus ir arī datu izmantotājs, nav jāpielāgo savas informācijas sistēmas datu saņemšanai no trešās personas (starpnieka);  - dati ir pieejami “on-line” režīmā, tādējādi nav jāgaida datu transformācija no VEDLUDB;  - informācijas iegūšanas un apmaiņas process starp valsts iestādēm ir bezmaksas un vairākumā gadījumu iestādēm jau ir noslēgti savstarpēji līgumi par datu izmantošanu normatīvajos aktos noteikto funkciju izpildei, kas būtu tikai jāpapildina.. | - piedāvātā alternatīva ir dārgāka par nozares piedāvājumu un BIS;  - riski ar publisko līdzekļu pieejamību sistēmas turpmākai pilnveidošanai;  - būtiska ietekme uz darbaspēka un finansiālajiem resursiem – informācijas apkopošana no daudziem būvniecības uzņēmumiem, sistēmas uzturēšana (t.sk. tehnisko problēmu risināšana), datu arhivēšana, datu kvalitātes pārbaude un informācijas sniegšana citām institūcijām;  - izmaiņu veikšana sistēmā ir sarežģīts un darbietilpīgs process;  - īsteno projektu Nodokļu informācijas pakalpojumu modernizācija”, veidos jaunu informācijas sistēmu - MAIS, ierobežoti resursi, VEDLUDB jāievieš esošajā sistēmā un jāveic VEDLUDB funkcionalitātes pārnešana uz MAIS, kas radīs vēl papildu izmaksas;  - pastāv risks, ka nav iespējams ieviest VEDLUDB ar 2019.gada 1.janvāri. | 597 800 *euro* |
| **BVKB** | - vienlaikus ir arī datu izmantotājs, nav jāpielāgo savas informācijas sistēmas datu saņemšanai no trešās personas (starpnieka);  - efektīvākais veids informācijas sistēmas pilnveidei un datu izmantošanai būvniecības politikas veidošanā, būvniecības nozares vispārīgās pārraudzības īstenošanā, oficiālās statistikas nodrošināšanā;  - ir izveidota informācijas sistēma, kurā ir daļa informācijas, kas būtu ietverama arī VEDLUDB;  - dati ir pieejami “on-line” režīmā, tādējādi nav jāgaida datu transformācija no VEDLUDB;  - koordinēta (EM, FM, LM) priekšlikumu izstrāde un lēmumu pieņemšana par sistēmas turpmāko attīstību (piemēram, datu un to satura paplašināšana);  - vienkārša un efektīva VEDLUDB ieviešanas un darbības uzraudzība;  - informācijas iegūšanas un apmaiņas process starp valsts iestādēm ir bezmaksas un vairākumā gadījumu iestādēm jau ir noslēgti savstarpēji līgumi par datu izmantošanu normatīvajos aktos noteikto funkciju izpildei, kas būtu tikai jāpapildina;  - iespējams izveidot VEDLUDB ar 2019.gada 1.janvāri. | - sistēma netiks pilnveidota uzņēmumu procesu efektivitātes analīzei (Zviedrijas piemērs);  - piedāvātā alternatīva ir dārgāka par nozares piedāvājumu;  - BIS kā sistēma, kura ietver VEDLUDB, ir apšaubāma, ja EDLUS tiek ieviesa citās nozarēs;  - riski ar publisko līdzekļu pieejamību sistēmas turpmākai pilnveidošanai;  - izmaiņu veikšana sistēmā ir sarežģīts un darbietilpīgs process. | 272 250 *euro* un 40 000 *euro* gadā |
| **Privāto tiesību subjekts** | - zemākās izveides izmaksas;  - iespēja sistēmu pilnveidot ne tikai informācijas sniegšanai valsts institūcijām, bet pilnveidot to uzņēmumu procesu efektivitātes analīzei (Zviedrijas piemērs)  - ātras pielāgošanās spējas;  - elastīgāka pieeja funkcionālākā un efektīvākā risinājuma ieviešanā, nav ierobežots ar publiskā iepirkuma procedūru;  - iespēja veidot kopīgu elektroniskās laika uzskaites un būvniecībā nodarbināto kvalifikācijas sistēmu ar Skandināvijas valstīm, lai veicinātu savstarpējo speciālistu atzīšanu. | - komercinformācijas izpaušanas risks;  - maksātnespējas pastāvēšanas risks;  - papildus resursu nepieciešamība valsts pusē deleģētās funkcijas uzraudzībai;  - papildus vienošanās nepieciešamība par EDLUS attīstību un jauno funkcionalitāti, papildus finansējuma nepieciešamības riski;  - papildus nepieciešami resursi valsts informācijas sistēmu pusē, datu izmantošanai un analīzes veikšanai;  - jābūt kontroles mehānismam par institūcijas darbībām ar datiem. | 80 000 *euro* un 36 000 *euro* gadā  VEDLUDB turētāja izmaksas tiks segtas no privātā partnera budžeta, ja VEDLUDB izveide un uzturēšana būs deleģēts valsts pārvaldes uzdevums |

**4. Secinājumi un priekšlikumi risinājumam par VEDLUDB turētāju un VEDLUDB izveidošanas un uzturēšanas finansēšanas avotu**

**Secinājumi**

1. Pirms EDLUS ieviešanas citās nozarēs veicama padziļināta analīze vai ēnu ekonomikas pētījums par katru no identificētajām paaugstināta riska nozarēm (lauksaimniecība, mežsaimniecība un zivsaimniecība, izmitināšana un ēdināšanas pakalpojumi, apstrādes rūpniecība, transports un uzglabāšana, administrējošo un apkalpojošo dienestu darbība (apsardze)), lai konstatētu konkrētas ēnu ekonomikas komponentes un to sadalījumu katrā konkrētā nozarē un lemtu par šo komponenšu mazināšanai piemērotākajiem instrumentiem.

2. Ja uzdevums izveidot un uzturēt VEDLUDB tiktu deleģēts valsts institūcijai, tad par vispiemērotāko VEDLUDB turētāju būtu atzīstams BVKB un VEDLUDB būtu integrējama BIS, jo BIS jau šobrīd tiek glabāti ar būvniecības nozari saistītie dati, kā arī izmaksas VEDLUDB izveidei un uzturēšanai ir ievērojamai mazākas, nekā, ja VEDLUDB izveidi un uzturēšanu īstenotu VID. Izmaksas, ja VEDLUDB tiek veidota BVKB, sastāda 272 250 *euro* izveidošanai un 40 000 *euro* gadā uzturēšanai.

3. Ja uzdevums izveidot un uzturēt VEDLUDB tiktu deleģēts privātajam partnerim, tad VEDLUDB iespējams ieviest un uzturēt efektīvāk gan no datu pārvaldīšanas viedokļa, gan no izmaksu viedokļa, nekā, ja to īstenotu valsts iestāde. Privātais partneris netiek ierobežots ar publiskā iepirkuma procedūrām un ir lielākas iespējas veikt pārrunas ar potenciālajiem VEDLUDB izstrādātājiem, lai savlaicīgi panāktu pēc iespējamas funkcionālāku informācijas tehnoloģiju risinājumu, kas būtu ērts un vienkāršs tā lietošanā.

Tādējādi, ja privātajam partnerim ir pieredze, nepastāv reputācijas riski, ir pietiekami resursi un kvalificēts personāls, tad VEDLUDB izveidošana un uzturēšana būtu uzticama privātajam partnerim saskaņā ar [Valsts pārvaldes iekārtas likumā](https://likumi.lv/ta/id/63545-valsts-parvaldes-iekartas-likums) noteikto kārtību par valsts pārvaldes uzdevumu deleģēšanu privātpersonai.

Neskatoties uz to, ka VEDLUDB izveidošanu un uzturēšanu efektīvāk veiktu privātais partneris, VEDLUDB izveidošana un uzturēšana būtu uzticama privātajam partnerim, ja tiek īstenoti šādi pasākumi iespējamo risku, kas saistīti ar VEDLUDB izveidošanas un uzturēšanas nodošanu privātajam partnerim, novēršanai:

- ir jāparedz pasākumi, kas novērš riskus, ka instruments, kas lietojams ēnu ekonomikas ierobežošanai, potenciāli varētu nonākt tādu personu pārraudzībā, kas neveic nodokļu aprēķinu un nomaksu normatīvos noteiktā kārtībā un apmērā. **Tādējādi privātā partnera izvēle ir jāveic, ņemot vērā privātā partnera pieredzi, reputāciju, pieejamos resursus un personālu**;

- ir jāparedz pasākumi komercnoslēpuma izpaušanas risku novēršanai, kas veidotos, ja kādam no būvniecības jomas tirgus dalībniekiem vai ar to saistītai personai būtu pieejami precīzi dati par konkurenta nodarbināto skaitu, to nodarbinātības ilgumu dažādos būvlaukumos un kopējo apmaksājamo darba stundu skaitu vai informāciju par konkrētiem būvdarbu līgumiem. **Tādējādi ir jāizstrādā un jānosaka efektivitātes un kvalitātes pārbaudes kritēriji attiecībā uz VEDLUDB izveidošanu un uzturēšanu, kā arī jānosaka atbildība par sniegtajiem pakalpojumiem;**

- ir jānosaka, ka uzdevuma deleģēšana ilgtermiņā neradīs VID, VDI, BVKB un EM papildu izdevumus to funkciju veikšanai nepieciešamās informācijas saņemšanai no VEDLUDB. **Deleģējot VEDLUDB izveidošanu un uzturēšanu privātajam partnerim, deleģēšanas līgumā ir jānosaka, ka valsts iestādei VEDLUDB dati pieejami bez maksas;**

- ir jāizvērtē un jānosaka izmaksas nozares uzņēmumiem VEDLUDB pakalpojuma saņemšanai. **Jāizstrādā Ministru kabineta noteikumi, kuros nosakāms sniegto pakalpojumu cenrādis, tādējādi ir skaidri finansiālie nosacījumi VEDLUDB izmantošanai;**

- ir jānosaka, ka dati ir pieejami “on-line” režīmā, tādējādi nav jāgaida datu transformācija no VEDLUDB. **Deleģējot VEDLUDB izveidošanu un uzturēšanu privātajam partnerim, deleģēšanas līgumā ir jānosaka VEDLUDB datu izmantošanas un pieejas nosacījumi, nosacījumi par nepieciešamo datu apjomu un analīzes iespējām VEDLUDB atbilstoši likumā “Par nodokļiem un nodevām” XIII nodaļā noteiktajam.**

4. Ja uzdevums izveidot un uzturēt VEDLUDB tiek deleģēts privātajam partnerim, tad attiecībā uz VEDLUDB privātajam partnerim ir jānodrošina:

- iespēja no VEDLUDB iegūt visu likuma “Par nodokļiem un nodevām” 113.pantā, 116.panta 9.punktā un 117.panta 4.punktā norādīto informāciju elektroniskā veidā, kas ļautu atbilstoši likumā “Par nodokļiem un nodevām” noteiktajiem VEDLUDB datu izmantošanas mērķiem atlasīt datus un patstāvīgi izveidot nepieciešamos pārskatus kopsakarā ar citu kontrolējošās iestādes rīcībā esošo informāciju;

- iespēja VEDLUDB uzkrātos datus elektroniskā veidā atlasīt un lejuplādēt kontrolējošās iestādes informācijas sistēmā (t.i., VEDLDUB datu izsniegšana strukturētā veidā, CSV un XML formātā), lai VEDLUDB uzkrātos datus riska analīzes vajadzībām varētu analizēt kopsakarā ar citu kontrolējošās iestādes rīcībā esošo informāciju.;

- tiešsaistes piekļuve VEDLUDB. Izmantojot tiešsaistes piekļuvi, VEDLUDB būtu jāparedz iespēja kontrolējošo iestāžu lietotājiem pašiem atlasīt nepieciešamos datus un veidot pārskatus likumā “Par nodokļiem un nodevām” noteiktajiem VEDLUDB datu izmantošanas mērķim;

- VEDLUDB datu izsniegšanu (gan tiešsaistes piekļuvi, gan datu izgūšanu no VEDLUDB) VID, VDI, BVKB un EM bez maksas;

- informācijas sistēmu un personas datu apstrādes drošību un organizatorisko pārvaldību atbilstoši normatīvajiem aktiem par fizisko personu datu aizsardzību un Latvijas nacionālajam standartam LVS ISO/IEC 27001:2014 L “Informācijas tehnoloģija. Drošības paņēmieni. Informācijas drošības pārvaldības sistēmas. Prasības”;

- Eiropas Parlamenta un Padomes regulas 2016/679 par fizisku personu aizsardzību attiecībā uz personas datu apstrādi un šādu datu brīvu apriti un ar ko atceļ Direktīvu 95/46/EK (Vispārīgā datu aizsardzības regula) (turpmāk – regula) prasību par fizisko personu datu aizsardzību ievērošana;

- iespēja būvniecībā nodarbinātajām personām, par kurām dati ir nodoti uz VEDLUDB, iegūt datus no VEDLUDB par savu būvobjektos nostrādāto laiku bez samaksas un pieprasījuma skaita ierobežojuma.

5. Biedrība “Latvijas Būvuzņēmēju partnerība”, kas ir sabiedriska un neatkarīga organizācija, kurā ir apvienojušies divdesmit pieci lielākie būvuzņēmēji Latvijā ar mērķi veicināt ilgtspējīgu būvniecības nozari, kuras pamatā ir drošība, kvalitāte, ilgtermiņa attīstība un nozares konkurētspēja, Finanšu ministrijā ir iesniegusi savu piedāvājumu un izteikusi gatavību veidot un uzturēt VEDLUDB (*sk. informatīvā ziņojuma 3.1.4.sadaļu “Biedrība “Latvijas Būvuzņēmēju partnerība*”’). Biedrība “Latvijas Būvuzņēmēju partnerība” ir apliecinājusi gatavību izveidot un uzturēt VEDLUDB. Biedrība “Latvijas Būvuzņēmēju partnerība” 2016. gada 31. maijā parakstīja Latvijas valdības un būvniecības nozares sadarbības memorandu par ēnu ekonomikas mazināšanu nozarē. Vienlaikus ar sadarbības memoranda parakstīšanu tiks apstiprināts arī rīcības plāns 2016.-2018. gadam par prioritāri veicamajiem uzdevumiem. Tā mērķis ir triju gadu laikā ēnu ekonomiku būvniecības nozarē samazināt uz pusi, vienlaikus stimulējot kvalitatīvas, drošas un ilgtspējīgas būvniecības attīstību Latvijā. Biedrība ir Latvijas Darba devēju konfederācijas biedrs un ar savu darbību ir apliecinājusi atbalstu kvalitatīvas, drošas un ilgtspējīgas būvniecības attīstībai Latvijā. Ņemot vērā minēto, kā arī ievērojot Valsts pārvaldes iekārtas likumā noteikto, ka publiska persona var deleģēt privātpersonai pārvaldes uzdevumu, ja privātpersona attiecīgo uzdevumu var veikt efektīvāk, VEDLUDB izveidošana un uzturēšana būtu deleģējama biedrībai “Latvijas Būvuzņēmēju partnerība”, deleģēšanas līgumā precīzi nosakot deleģēšanas noteikumus.

**Priekšlikumi turpmākai rīcībai**

1. VEDLUDB izveidošanu un uzturēšanu deleģēt privātajam partnerim un deleģēšanas uzdevumu īstenot, ievērojot Valsts pārvaldes iekārta likuma prasības par pārvaldes uzdevumu deleģēšanu.

2. Sagatavot priekšlikumus grozījumiem likumā “Par nodokļiem un nodevām”, nosakot, ka VEDLUDB izveidi un uzturēšanu deleģē un maksu par VEDLUDB izmantošanu nosaka [Valsts pārvaldes iekārtas likumā](https://likumi.lv/ta/id/63545-valsts-parvaldes-iekartas-likums) noteiktajā kārtībā.

3. Sagatavot Ministru kabineta rīkojuma projektu “Par uzdevuma izveidot un uzturēt VEDLUDB deleģēšanu biedrībai “Latvijas Būvuzņēmēju partnerība””, kurā iekļaujams uzdevums **EM** noslēgt valsts pārvaldes uzdevuma deleģēšanas līgumu ar biedrību “Latvijas Būvuzņēmēju partnerība” un iekļaut tajā šādus noteikumus:

- veicot deleģēšanas līgumā noteikto valsts pārvaldes uzdevumu, biedrība “Latvijas Būvuzņēmēju partnerība” ir **EM** funkcionālā pakļautībā;

- biedrībai “Latvijas Būvuzņēmēju partnerība” nav tiesību nodot valsts pārvaldes uzdevuma izpildi citai personai;

- valsts pārvaldes uzdevums īstenojams saskaņā ar administratīvo procesu, VEDLUDB izveidi un uzturēšanu regulējošo normatīvo aktu prasībām;

- deleģētā valsts pārvaldes uzdevuma izpildei nepieciešamos līdzekļus biedrība “Latvijas Būvuzņēmēju partnerība” nodrošina no valsts pārvaldes uzdevuma ietvaros sniegto maksas pakalpojumu ieņēmumiem;

- deleģēšanas līgums ir spēkā piecus gadus no tā noslēgšanas dienas;

- **EM** reizi gadā iesniedzams zvērināta revidenta auditēts darbības pārskats par valsts pārvaldes uzdevuma izpildi un no maksas pakalpojumiem gūto ieņēmumu izlietojumu;

- **EM** līdz 2018.gada 1.oktobrim un no 2019.gada 1.janvāra ne retāk kā reizi gadā iesniedzams ārējā audita ziņojums, kas apliecina, ka biedrība “Latvijas Būvuzņēmēju partnerība” informācijas sistēmu un personas datu apstrādes drošību un organizatorisko pārvaldību nodrošina atbilstoši normatīvajiem aktiem par fizisko personu datu aizsardzību un Latvijas nacionālajam standartam LVS ISO/IEC 27001:2014 L “Informācijas tehnoloģija. Drošības paņēmieni. Informācijas drošības pārvaldības sistēmas. Prasības”. Deleģēšanas līgumā nosakāmas prasības attiecībā uz to, kas var veikt deleģētā uzdevuma auditu un sagatavot audita ziņojumu iesniegšanai **EM**;

- deleģētā valsts pārvaldes uzdevuma izpilde regulāri tiek novērtēta;

- biedrībai “Latvijas Būvuzņēmēju partnerība” ir pienākums vismaz 12 mēnešus no lēmuma pieņemšanas par darbības pārtraukšanu vai apturēšanu uzturēt VEDLUDB un nodot **EM** bez atlīdzības VEDLUDB datus, datu nesējus, programmatūru un licences, kas nepieciešamas VEDLUDB funkcionalitātes nodrošināšanai;

- biedrībai “Latvijas Būvuzņēmēju partnerība” ir pienākums nekavējoties ziņot **EM** par to, ka tā nonākusi saimnieciskās grūtībās, kas var rezultēties kā maksātnespēja. Pēc minētā paziņojuma iesniegšanas vismaz 9 mēnešus uzturēt VEDLUDB un nodot **EM** bez atlīdzības VEDLUDB datus, datu nesējus, programmatūru un licences, kas nepieciešamas VEDLUDB funkcionalitātes nodrošināšanai;

- deleģēšanas līgumā papildus Valsts pārvaldes iekārtas likumā noteiktajam var iekļaut arī citus noteikumus attiecībā uz biedrība “Latvijas Būvuzņēmēju partnerība” sniegtā pakalpojuma uzraudzību un izpildes kontroli (t.sk. informatīvā ziņojuma Secinājumu sadaļas 4.punkta nosacījumus).

Pielikumā: biedrības “Latvijas Būvuzņēmēju partnerība” VEDLUDB koncepcija uz 10 lpp.

Finanšu ministre Dana Reizniece-Ozola

M.Valdmane, 67095524

Marika.Valdmane@fm.gov.lv